Krzysztof Piątek

**Krzysztof Piątek** (lindur më 1 korrik 1995) është një futbollist profesionist polak i cili luan si sulmues për klubin gjerman Hertha BSC dhe kombëtaren polake. Ai njihet si *Il Pistolero* në Itali.

Karrierën si profesionist e nisi me klubin polak Zagłębie Lubin në Ekstraklasa. Përgjatë katër sezonesh, ai shënoi 15 gola në 72 ndeshje për ekipin, para se të transferohej në KS Cracovia në vitin 2016 ku shënoi 32 gola në dy sezone. Në vitin 2018, Piątek nënshkroi për klubin italian të Genoa në Serinë A në një transferim me vlerë 4 milion euro. Pas 19 golash në 21 ndeshje zyrtare gjatë gjysmës së parë të sezonit, ai u transferua te Milan në janar 2019 për 35 milion euro në atë çka është shitja më e shtrenjtë e Genoas deri më sot.

## Karriera në klube
### Karriera e hershme
Piątek e filloi karrierën e tij me ekipin vendas Dziewiątka Dzierżoniów në vitin 2006. Më pas ai u largua drejt Lechia Dzierżoniów në III Liga, niveli i katërt i futbollit polak.

### Zagłębie Lubin
Piątek nënshkroi për Zagłębie Lubin në vitin 2013 dhe fillimisht luajti me të rinjtë dhe rezervat e klubit. Megjithatë, pas mbërritjes së Piotr Stokowiec si trajner i ri, ai u promovua shpejt në ekipin e parë më 14 maj 2014 Gjatë sezonit pasardhës, ai u bë një startues i rregullt  për Zagłębie, e cila luante në I Liga, niveli i dytë i futbollit polak. Ai shënoi golin  e parë të karrierës së tij profesionale më 12 shtator 2014 në një fitore 1-0 kundër Chrobry Głogów dhe dygolëshin e tij të parë më 31 tetor 2014 kundër Widzew Łódź. Pas ngjitjes së klubit në Ekstraklasa, Piątek shënoi golin e tij të parë në kampionat më 14 gusht 2015 në një fitore 2-1 kundër Lech Poznań dhe e ndihmoi ekipin të renditet i treti në Ekstraklasa gjatë sezonit 2015-2016, duke fituar një medalje dhe duke u kualifikuar për në kompeticionet  europiane për herë të parë gjatë historisë së klubit që nga sezoni 2006-07 kur fituan dhe kampionatin. 

Ai luajti një total prej 82 ndeshjesh për Zagłębie dhe shënoi 18 herë, duke përfshirë ndeshjet në Kupën e Polonisë dhe kualifikueset e  UEFA Europa League.

### Cracovia 
Në vitin 2016, Piątek  iu bashkua ekipit polak të Cracovia dhe përgjatë dy sezoneve vijuese shënoi 32 gola në kampionat në 65 ndeshje për klubin. Kjo shifër përfshiu dhe 21 gola të shënuar gjatë sezonit të tij të dytë ku përfundoi  i renditur i treti ndër golashënuesit më të mirë të  sezonit 2016-17 në Ekstraklasa.

### Genoa 
Më 8 qershor 2018, Piątek nënshkroi një kontratë 4-vjeçare me klubin italian Genoa për një shifër rreth 4 milion euro. Ai shënoi 4 gola, duke përfshirë një tre-golësh brenda 19 minutave të para në ndeshjen e debutimit kundër Lecce në Coppa Italia. Ai debutoi  në Serinë A më 26 gusht, duke shënuar brenda 6 minutave të para në një fitore 2-1 kundër Empolit. Javën pasardhëse, ai shënoi dy-golëshin e tij të parë të sezonit në një humbje 5-3 ndaj Sassuolo, i cili u ndoq dhe nga një gol tjetër  në humbjen 4-1 ndaj Lazio, duke u bërë kështu lojtari i parë që prej Andriy Shevchenko në vitin 1999 që shënon 5 gola në 4 ndeshjet e tij të para në Serinë A.

Gjatë ndeshjes pasardhëse, një fitore 2-0 ndaj Chievo Verona, ai shënoi golin e 10-të sezonal në të gjitha kompeticionet dhe u bë i pari lojtar në kampionatet europiane që e arrinte këtë shifër këtë sezon. Më 30 shtator, Piątek shënoi një dy-golësh brenda tre minutave në fitoren 2-1 kundër Frosinone për të arritur shifrën e 8 golave brenda 6 ndeshjeve, starti më i mirë në një sezon prej një debutuesi që nga Karl Aage Hansen në sezonin 1949-50. Në ndeshjen pasardhëse, ai u bë i pari lojtar që prej  Gabriel Batistutës në sezonin 1994-95 që shënon në secilën prej shtatë ndeshjeve të tij të para në Serie A  kur shënoi në humbjen 3-1 ndaj Parmës.

### Milan 
Më 23 janar 2019, Milan zyrtarizoi blerjen e Piątek me një kontratë që zgjat deri në 30 qershor 2023, për një shumë rreth 35 milionë eurosh. Ai u ble si një zëvendësim për Gonzalo Higuain, i cili iu bashkua Chelsea, dhe iu dha bluza me numrin 19.

Piątek debutoi me Milanin më 26 janar  gjatë një barazimi pa gola ndaj Napolit, si zëvendësues i Patrick Cutrone në minutën e 71-të. Tre ditë më vonë, kundër të njëjtëve kundërshtarë në San Siro, ai shënoi që të dy golat në një fitore 2-0 në çerek-finalet e Coppa Italia dhe u brohorit  nga stadiumi kur u zëvendësua prej Cutrones. Ai u votua si lojtari më i mirë i ndeshjes dhe si lojtari më i mirë në botë nga tifozët. Më 3 shkurt 2019, Piątek shënoi golin e parë në kampionat ndaj Romës, në ndeshjen që përfundoi 1-1. Ai më pas shënoi 3 gola në 2 ndeshjet e ardhshme rresht: një gol ndaj Cagliarit dhe  dy ndaj Atalantas, duke e bërë atë lojtarin që arrin të shënojë më shpejt 6 gola në të gjitha kompeticionet, duke tejkaluar legjendën e klubit Nils Liedholm. Ai gjithashtu u bë lojtari i parë i Milanit që shënon në secilën prej 3 ndeshjeve të tij të para në kampionat që prej Mario Balotellit në vitin 2013.

Para fillimit të sezonit 2019–20, Piątek ndërroi numër duke marrë fanellën me numrin 9.

### Hertha BSC
Më 30 janar 2020, Hertha BSC njoftoi transferimin e Piątek për një shifër të raportuar 27 milion €, duke firmosur me lojtarin një kontratë afatgjate. Atij j'u dha fanella me numrin 7.

## Karriera ndërkombëtare 
I pa grumbulluar ndonjëherë në kombëtare, Piątek ishte i përfshirë në skuadrën paraprake 35-vetëshe për Kupën e Botës 2018, por ishte një nga lojtarët e hequr nga lista e ekipit përfundimtar.

Ai bëri debutimin ndërkombëtar më 11 shtator 2018, duke startuar në barazimin 1-1 me Irlandën në Wrocław e duke u zëvendësuar nga Mateusz Klich pas 61 minutave. Fiks pas 1 muaji, ai bëri debutimin  zyrtar në UEFA Liga e Kombeve gjatë një ndeshjeje kundër Portugalisë duke shënuar golin e parë në humbjen 3-2. Më 21 mars 2019, ai shënoi golin e dytë ndërkombëtar në një fitore 1-0 ndaj Austrisë.

## Jeta personale
Ai është në një lidhje me Paulina Procyk.

## Statistikat e karrierës
### Klube
### Kombëtarja
## Trofe 
### Personale
*Golashënuesi më i mirë i Coppa Italias: 2018–19 (8 gola)

## Referime 
## Lidhje të jashtme
*Krzysztof Piątek te 90minut.pl (në polonisht)
*Krzysztof Piątek te Soccerway